Verbruikersake: Tariewe wat dokters mag hefArgieffoto (Foto: StockSnap, Pixabay) Verbruikers doen gewoonlik net by die dokter aan as hulle siek voel en is dan nie nog lus om te kibbel oor hoeveel hulle moet betaal nie. Dokters kan egter net tariewe hef vir dienste wat gelewer is en verbruikers hoef nie allerhande bedrae te betaal vir administratiewe koste nie. Ina Opperman verduidelik waarvoor jy jou dokter moet betaal. ’n Verbruiker het geskryf om te vra of dokters geregtig is daarop om administrasiekoste te hef wanneer jy nie vooraf ’n afspraak gemaak het nie. Die tarief word gehef vir die ontvangsdame om jou lêer te trek. Hy skryf dat hy al byna 19 jaar na dieselfde dokter toe gaan en deesdae administrasiekoste moet betaal. Hy reken die ontvangsdame kry mos ‘n salaris vir haar werk en buitendien het geen van sy besonderhede oor die afgelope twaalf jaar verander sodat sy iets op sy lêer moet aanteken nie. Dokters mag egter net ’n tarief hef vir dienste wat gelewer is, volgens die webwerf van die Mediese Vereniging van Suid-Afrika, in antwoord op ’n navraag van ’n dokter wat wou weet of hy ’n tarief kan hef om ’n eis by ’n mediese fonds in te dien. Die administrasie van ’n praktyk word nie beskou as ’n diens nie en is deel van die oorhoofse koste van die praktyk. Die dokter mag sy tarief egter verander vir verskillende pasiënte, soos om minder te vra vir diegene wat kontant betaal, maar net indien die pasiënt vooraf ingelig is wat die kontanttarief is en wat die mediesefondstarief is. Artikel 6 van die Wet op Nasionale Gesondheid bepaal dat dokters gebruikers van hul dienste moet inlig oor die voordele, risiko’s, kostes en gevolge van elke opsie. Wanneer dokters professionele tariewe bepaal, moet hulle hul pasiënte se finansiële posisie in ag neem en die finansiële implikasies van behandelingskeuses met die pasiënt bespreek. Hulle moet die regte van pasiënte respekteer, wat die reg tot ingeligte instemming insluit. Ingeligte instemming sluit in bespreking van en inligting oor die pasiënt se toestand, sodat die pasiënt ’n ingeligte besluit kan neem. Die dokter moet ook seker maak dat die pasiënt se behandeling nie onbehoorlik beïnvloed word deur ’n derde party nie. As jy nie betyds jou rekening betaal nie, kan die dokter rente hef op die agterstallige bedrag en jy moet dit self betaal en mag dit nie van jou mediese fonds eis nie. Dokters kan ook die kredietburo’s inlig as jy nie betyds betaal nie. Jy kan met jou dokter onderhandel oor afslag, maar die dokter is nie verplig om die tarief vir jou te verlaag nie. Volgens die Raad vir Gesondheidsberoepe van Suid-Afrika skryf die raad nie ’n tarief voor wat dokters moet vra nie, maar dokters behoort nie ’n administratiewe tarief te hef nie, het ’n woordvoerder by navraag gesê.